Hollywood: Babanuus vir Hilary Swank; Jon Snow kom moontlik terugHilary Swank. (Robyn Beck/AFP) Maroela Media bied jou ’n opsomming van die week se jongste internasionale vermaaknuus. Hilary Swank en haar man, Philip Schneider, verwag ’n tweeling. Die 48-jarige P.S. I love you-aktrise het Woensdag die nuus op die kletsprogram, Good Morning America, gedeel. “Ek gaan ’n ma wees. En nie net van een nie, maar twee, ek kan dit nie glo nie,” het Swank gesê. A post shared by Hilary Swank (@hilaryswank) Sy vertel dat sy moes plan maak met haar swangermagie op die stel van die reeks Alaska Daily, aangesien niemand tot en met die onlangse aankondiging geweet het van die swangerskap nie. Die tegniese span het daarop gewys dat die baadjie wat sy gedra het nie by die kontinuïteit van die reeks ingepas het nie. “Hulle het dit laat gaan omdat ek die vervaardiger is, maar dit was steeds vreemd.” Sy sien uit na die hoofstuk wat vir haar gesin voorlê. “Dit is ’n seën, ’n wonderwerk en ongelooflik.” Die moontlikheid van ŉ opvolgreeks wat fokus op die karakter Jon Snow uit die wêreld van Game of Thrones lyk al meer of dit ŉ werklikheid gaan wees. Kit Harington as Jon Snow in ‘Game of Thrones’. (Foto: Game of Thrones) ŉ Instagram-rekening getiteld, The Thrones and the Dragons, het vroeër die week ŉ plasing gemaak waar aangevoer word dat HBO reeds hierdie jaar met die verfilming van die reeks gaan begin en dat dit waarskynlik einde 2023 uitgesaai sal word. In Junie het The Hollywood Reporter bevestig dat daar ŉ reeks sal wees wat op Jon Snow sal fokus. George R.R. Martin het kort daarna op sy persoonlike webwerf geskryf die reeks word ontwikkel en gesê die titel heet tans nog net Snow. Kit Harington, wat vir agt seisoene die rol van Snow vertolk het, het twee keer Emmy-benoemings vir sy rol in die reeks ontvang. Harington het egter in September gesê hy weet nog niks van sy rol in dié nuwe reeks nie. Verdere besonderhede oor die reeks is nog nie bekend nie, maar aanhangers het reeds die sterk hoop uitgespreek dat hulle Harington en Emilia Clarke, wat die rol van Daenerys Targaryen vertolk het, in die reeks sal sien. Prins Harry, Elton John en Elizabeth Hurley vorm deel van ’n groep mense wat Associated Newspapers, die uitgewer van die Daily Mail, Mail on Sunday en Mail Online, dagvaar. Sir Elton John. (Foto: Erika Goldring/Getty Images North America/Getty Images/AFP) Luidens ’n verklaring onlangs deur die regsfirma Hamlins, wat Prins Harry en Sadie Frost verteenwoordig, is die regsaksie geskoei op die “afskuwelike kriminele aktiwiteite en privaatheidskendings.” Die groep mense beweer ook dat Associated Newspapers privaatspeurders betrek het om luistertoestelle in motors en huise te plaas. Daar word ook beweer dat polisie betaal is om sensitiewe inligting te deel, toegang tot bankrekeninge verkry is en dat mense hulself voorgedoen het as ander om toegang tot vertroulike mediese inligting te kry. “Hierdie individue het bewus geword van hoogs ontstellende bewyse, wat daarop gedui het dat hulle slagoffers van Associated Newspapers was,” aldus die verklaring. “Hulle het dus saamgespan om die waarheid te ontbloot en om die joernaliste ten volle aanspreeklik te hou, van wie baie steeds senior posisies van mag en gesag beklee.” Associated Newspapers het egter die beweringe ontken. Sacheen Littlefeather, die Inheems-Amerikaanse aktrise en aktivis wat in 1973 namens die akteur Marlon Brando sy Oscar van die hand gewys het, het gesterf. Sacheen Littlefeather het gesterf. (Foto: Frazer Harrison/Getty Images North America/AFP) Sy is Sondag 2 Oktober rustig in die ouderdom van 75 by haar huis in Novato, ’n stad in die noorde van Kalifornië, oorlede. In opstand teen hoe Inheems-Amerikaanse mense destyds hanteer is, het Brando besluit om die toekenning van die hand te wys deur Littlefeather te vra om namens hom die verhoog daardie aand aan te durf. Alhoewel hy vir haar ’n agt bladsy lange toespraak gegee het om te lewer, het sy maar 60 sekondes gehad om iets te sê. Tydens die toespraak het sy 85 miljoen kykers laat weet dat Brando nie die toekenning kan aanvaar nie. Die New York Times het die volledige toespraak ’n kort wyle ná die toekennings gepubliseer. Koningin Margrethe II het verlede week bekend gemaak dat vier van haar jongste seun, prins Joachim, se kinders ná 1 Januarie 2023 nie meer van die prins- en prinsestitels gebruik mag maak nie. Koningin Margrethe II. (Foto: Martin Sylvest/Ritzau Scanpix/AFP) Alhoewel sy intussen jammer gesê het oor die feit dat die aankondiging lede van haar familie seergemaak het, staan sy by haar besluit. “Om oor ’n koninklike titel te beskik gaan oor ’n aantal verpligtinge en pligte wat in die toekoms by minder lede van die koninklike familie gaan lê,” het sy in ’n verklaring gesê. Joachim het egter na die media gedraai ná die aankondiging gemaak is. “Daar is op 5 Mei vanjaar ’n plan aan my voorgelê dat die titels verwyder gaan word wanneer elke kind 25 word. Athena [een van die prins se dogters] word 11 in Januarie,” het hy aan die Deense koerant, B.T. gesê. “Ek het vyf dae voor die aankondiging gehoor dat die besluit nou vroeër in werking sal tree. Dis verbysterend dat dit op dié wyse gebeur het.” Vyf jaar nadat aantygings van seksuele misdrywe vir die eerste keer op die lappe gekom het, het Kevin Spacey Donderdag in New York in die hof verskyn. Kevin Spacey. (Foto: Evan Agostini/Invision/AFP File) Anthony Rapp (50) het in September 2020 ’n klagte teen Spacey ingedien en beweer dat Spacey hom tydens ’n partytjie in Manhatten in 1986, toe Rapp maar 14 jaar oud was, seksueel aangerand het. Alhoewel Spacey die beweringe nog al die pad ontken, het die verskeie aantygings wat sedert 2017 na sy kant toe gekom het, sy loopbaan tot stilstand geruk. Die regter het die saak van die hand gewys waarna Rapp ŉ siviele saak geopen het. Spacey se regspan het vandeesweek aan die jurie gesê dat so ŉ aanranding “nooit gebeur het nie”. Sou Spacey wel skuldig bevind word, sal die akteur beduidende skadevergoeding moet opdok. Spacey het skuld ontken op aanklagte van seksuele aanranding van drie mans tussen Maart 2005 en April 2013 in Brittanje, en in 2019 is aanklagte teen die akteur van onsedelike aanranding en seksuele aanranding in Massachusetts in die VSA laat vaar.